SET รูด 12 จุดตามตปท. เซ่น “เงินเฟ้อ” สหรัฐฯสูงกว่าคาด กดดันเฟดเร่งขึ้นดบ.
SET รูด 12 จุดตามตปท. เซ่น "เงินเฟ้อ" สหรัฐฯพุ่ง 7.5% สูงกว่าที่นักวิเคราะห์คาดการณ์ที่ระดับ 7.2% หวั่นกดดันเฟดเร่งขึ้นดบ.
11 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:00 น. อยู่ที่ 1,691.16 จุด ลดลง 11.84 จุด หรือ 0.70% สูงสุดที่ 1,696.48 จุด ต่ำสุดที่ 1,691.16 จุด มูลค่าการซื้อขาย 4.37 พันล้านบาท
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ปรับตัวลง ตามทิศทางตลาดหุ้นอื่นในภูมิภาคเอเชียที่แกว่งไซด์เวย์ดาวน์ลงมา จากความเสี่ยงของอัตราเงินเฟ้อสหรัฐฯ ที่เร่งตัวขึ้นมากกว่าที่ตลาดคาด จึงอาจเป็นแรงกดดันต่อโอกาสในการปรับลดสภาพคล่องของสหรัฐฯ ที่อาจจะเร่งตัวขึ้น
ทั้งนี้กระทรวงแรงงานสหรัฐเปิดเผยว่า ดัชนีราคาผู้บริโภค (CPI) พุ่งขึ้น 7.5% ในเดือนม.ค. เมื่อเทียบรายปี ซึ่งเป็นระดับสูงสุดนับตั้งแต่เดือนก.พ. 2525 และสูงกว่าที่นักวิเคราะห์คาดการณ์ที่ระดับ 7.2% จากระดับ 7.0% ในเดือนธ.ค. ทำให้วันนี้ตลาดจะมีแนวรับที่ 1,670-1,684 จุด และแนวต้าน 1,708-1,712 จุด
ด้านบล.ฟินันเซีย ไซรัส ประเมินแนวโน้มดัชนีวันนี้ คาด SET มีแนวโน้มลงระยะสั้นหากรอบ 1,690+- จุด ตามบรรยากาศการลงทุนที่ค่อนข้างเป็นลบ และเม็ดเงินที่ไหลออกจากสินทรัพย์เสี่ยง หลังสหรัฐฯประกาศตัวเลขเงินเฟ้อเดือน ม.ค. ออกมาสูงกว่าตลาดคาดเพิ่มขึ้น 0.6% จากเดือนก่อน และเพิ่มขึ้น 7.5% จากปีก่อน ทำให้ตลาดกังวลว่า FED จะขึ้นดอกเบี้ยเร็วกว่าที่ประเมิน โดยปัจจัยตลาดคาด FED ขึ้นดอกเบี้ย 0.5% ในการประชุมเดือน มี.ค. ด้วยความน่าจะเป็น 89% และขึ้น ครบ 1% ในการประชุมเดือน มิ.ย. โดยประเมินว่าหุ้นกลุ่ม Tech และ Growth ที่ปัจจุบันซื้อขายที่ระดับ PER สูงยังคงถูกกดดัน ขณะที่กลุ่ม Domestic และ Value Play จะ ปรับตัวได้แข็งแรงกว่า โดยเฉพาะแรงหนุนจากการฟื้นตัวของเศรษฐกิจ รวมถึงภาคการท่องเที่ยวที่จะเริ่มฟื้นตัวชัดขึ้นในครึ่งหลังของปี 65 หนุนการเติบโตระยะยาวและหนุนกระแสเงินทุนคาดยังไหลเข้า โดยกลยุทธ์ยังเน้นลงทุนในหุ้นที่คาดมีกำไรไตรมาส 4/64 แข็งแกร่งและ PER/PBV ไม่สูง
 